A nemzeti köznevelésről szóló 2011. évi CXC. törvény és a szakképzésről szóló 2019. évi LXXX. törvény 2024. szeptember 1. napjával hatályba lépő módosítása értelmében az állam a középiskolában és a szakképző intézményben tanulók részére ingyenesen biztosítja a „B” kategóriás közúti járművezetői engedély (a továbbiakban: jogosítvány) megszerzéséhez a közlekedési alapismeretek (a továbbiakban: KRESZ) és gyakorlati vizsga letételéhez szükséges ismeretek elsajátítását. A programban résztvevő tanulók számára az orvosi alkalmassági vizsgálat is ingyenes.

*A középiskolás járművezető képzésre azok a magyar állampolgárok jelentkezhetnek, akik:*

* gimnázium 12. évfolyamán, szakgimnázium 13. évfolyamán, technikum 13. évfolyamán vagy szakképző iskola 11. évfolyamán, nappali tagozaton tanulnak,
* betöltötték 16. életévüket,
* a tanulmányi rendszerben hiánytalanul kitöltik az elektronikus jelentkezési lapot,
* a jelentkezési lapon megteszik a szükséges nyilatkozatokat.

*A tanfolyamra történő jelentkezés lépései:*

* Engedélyezés: A tanuló részére engedélyezni kell az ingyenes jogosítvány megszerzését a KRÉTA DKT rendszerben. Ez intézményi adminisztrátori jogosultsággal lehetséges.
* Bejelentkezés és jogosultság ellenőrzése: A tanuló bejelentkezik a KRÉTA DKT rendszerbe, ahol ellenőrizheti, hogy jogosult-e az ingyenes jogosítvány megszerzésére. Amennyiben igen, megjelenik számára az "eJogsi" menüpont.
* Jelentkezési folyamat: A tanuló az "eJogsi" menüpont alatt elindíthatja a jelentkezést a képzésre. Kiskorú tanuló esetén, a gondviselői hozzájárulás szükséges a jelentkezés véglegesítéséhez.
* Adatok ellenőrzése: A jelentkezés előtt a tanuló ellenőrzi az adatait és elfogadja az adatvédelmi tájékoztatót.
* Véglegesítés: Amennyiben minden feltétel teljesül, a tanuló beküldi a jelentkezést, amit a rendszer elment. Nagykorú esetén, vagy a gondviselő már hozzájárult, megjelennek a képzéshez szükséges további lépések.
* Figyelmeztetések: Kiskorú esetén a rendszer figyelmezteti a tanulót, ha még nem történt meg a gondviselői hozzájárulás.
* Elfogadási kritériumok: A rendszerben az eJogsi menüpont megjelenik azoknál a tanulóknál, akik jogosultak az ingyenes jogosítványra, és a szükséges hozzájárulások és lépések után elérhetik a képzéshez szükséges tananyagokat.

Mikor lesz elérhető a KRÉTA rendszerben az eJogsi modul?

A végzős diákok (gimnázium 12. évfolyam. technikum 13. évfolyam) részére a tanév szeptemberében nyílik meg a jelentkezési felület a KRÉTA DKT rendszerből!

Információ kérhető Kónya-Botrágyi Mária intézményi eJogsi koordinátortól a konya-botragyi.maria.iren@szerencsiszc.hu email címen.